**Mandat for Samarbeidsforum – Regional ordning for kompetanseutvikling for barnehage (Rekom) og kompetanseløft for spesialpedagogikk og inkluderende praksis, i Trøndelag**

Samarbeidsforum skal sikre medvirkning for aktørene i ordningen. Mandatet bygger på *Retningslinjer for tilskuddsordning for lokal kompetanseutvikling i barnehage og grunnopplæring.*

**Samarbeidsforum** består av en representant fra hvert av de ti regionale kompetansenettverkene (leder/koordinator av kompetansenettverket), to representanter fra Dronning Maud Minne høgskole for barnehagelærerutdanning og to representanter fra Nord universitet. I tillegg en representant for privat barnehageeier, Fagforbundet, Utdanningsforbundet, KS, PBL (private barnehagers landsforbund), Sametinget, Statped, to representanter fra pedagogisk psykologisk tjeneste (PPT) og to fra Statsforvalteren. Totalt er det 25 representanter i samarbeidsforum.

**Samarbeidsforumets oppgaver**

Samarbeidsforum har primært to oppgaver; bli enig om en felles årlig innstilling om bruk av midler, samt synliggjøre innretningen for Rekom i Trøndelag i en langsiktig plan.

**Langsiktig plan**

Prioriteringen av tiltak lokalt skal være forankret i en langsiktig plan. Planen inneholder rammer som bidrar til forutsigbarhet for eiere/virksomheter og UH, og beskriver de ulike aktørenes roller, ansvar og oppgaver.

**Årlig innstilling**

Samarbeidsforum skal fatte beslutning om en felles årlig innstilling, med utgangspunkt i vurderinger gjort i regionale kompetansenettverk. Prosessene må foregå i partnerskap med UH, og beskrives av hver enkelt eier/virksomhet, og for kompetansenettverkene i et beslutningsgrunnlag som leveres til samarbeidsforum. Samarbeidsforum drøfter seg frem til en enighet om felles innstilling, og innstilling fra samarbeidsforum leveres til Statsforvalteren.

Innstillingen for kompetanseløftet skal i tillegg synliggjøre hvordan PPT og resten av laget rundt barn er involvert og inkludert i målgruppen. Den skal også synliggjøre på hvilken måte Statped har vært involvert.

Innstillingen skal leveres til Statsforvalteren årlig innen 15.mars. Statsforvalteren har ansvar for å forvalte tilskuddsordningen og er sekretariat for samarbeidsforum. Se *langsiktig plan* som beskriver nærmere innretning for kompetanseutvikling i Trøndelag.

**Periode**

Mandatet skal gjelde fra 2022-2025.

**Arbeidets omfang:**

Det planlegges fire møter i året i samarbeidsforum. Noen møter legges parallelt med samarbeidsforum for Dekom slik at deler av agendaen kan gjennomføres som fellesmøter.

**Kort om representantenes rolle i samarbeidsforum**

**Leder/koordinator av nettverket** representerer barnehageeiere og barnehagemyndighet fra alle kommunene i sitt nettverk, og fremmer nettverkets behov og prioriteringer

**Universitet og høgskole** har oversikt over de ulike partnerskapenes arbeid, og bidrar med kunnskap og forskning på barnehageområdet

**Privat barnehageeier** representerer de private barnehageeierne i fylket og er med på å sikre at de private barnehageeierne involveres i prosessene

**Fagforbundet** representerer alle yrkesgrupper i barnehagen, har dialog med lokale tillitsvalgte slik at de blir gode medspillere i lokal kompetanseutvikling

**Utdanningsforbundet** representerer profesjons-/barnehagelærerens stemme, og har dialog med lokale tillitsvalgte slik at de blir gode medspillere i lokal kompetanseutvikling

**KS** bidrar med å ha oversikt over kompetanse- og kvalitetsutviklende tiltak, i Trøndelag og nasjonalt, på strategisk nivå. Kompetanseforum Trøndelag og kompetansetiltak for blant annet barnevernet vil være aktuelt å se i sammenheng med arbeidet i Rekom.

**PBL** representerer en stor gruppe av de private barnehagene og er med på å sikre deres interesser

**Sametinget** bidrar med kompetanse og kunnskap for å sikre at samiske perspektiver ivaretas

**Statped** bidrar med kunnskap om det spesialpedagogiske fagfeltet i drøftingene og vurderingen av kompetansebehov, spesielt med saker som inngår i arbeidet med kompetanseløftet

**PPT** er gjennom sin deltakelse i REKOM med på å sikre sammenhengen mellom behovet for kompetanse i barnehagene og PPT knyttet til kompetanseløftet

**Statsforvalteren** har sekretariatsfunksjon og har ansvar for forvaltning av ordningene